text: Et liv med alkolåsen
  17 august 2010 kl. 13.31
  Svend Drews Andresen tager på turné for at informere folk om de såkaldte alkolåse. Et emne, der ligger ham meget nært.
  2009 er ikke et år, som Svend Drews Andresen og hans kone Lillian Drews ser tilbage på med glæde.
  Ægteparrets datter og svigersøn blev nemlig en skæbnesvanger dag sidste år dræbt af en spritbilist. 
  Og nu står parret tilbage med datteren og svigersønnens to børn samt spørgsmålet om, hvorfor det dog skulle ske for dem.
  I stedet for at gå i hundene bruger Svend og Lilian deres sorg som benzin på den motor, der i disse dage driver dem rundt i Sydjylland og informerer om brugen af alkolåse.
  
  Frivillig alkolås
  Alkolåsen er en ekstra lås, der bliver installeret i bilen. For at starte bilen skal chaufføren puste i det indbyggede alkometer - og der skal pustes rent. Ellers starter bilen ikke.
  D. 1. juli i år blev det muligt at dømme spritbilister med en promille på over 2,0 eller gentagende spritbilister til at få installeret alkolåsen i de dømtes biler.
  Svend håber dog på, at flere mennesker frivilligt vil installere alkolåsen i bilen for fuldstændigt at undgå flere spritrelaterede færdselsdrab.
  